[{"text_idx": "#000002", "text": "Esimest korda peeti sel aastal maal elamise pa\u0308eva, eesma\u0308rk oli nii kohalikele kui ka kaugema kandi rahvale tutvustada maapiirkondade tegemisi, asutusi, elamise ja to\u0308o\u0308vo\u0303imalusi."}, {"text_idx": "#000003", "text": "Kabala mo\u0303isa suunas so\u0303ites tuli to\u0303deda, et ilmataat oli sel pa\u0308eval heas tujus. Ilusamat su\u0308gisilma poleks osanud soovidagi. Kabala mo\u0303isas, mis oli selle piirkonna staabiks, sai peale piirkonda puudutava info osa vo\u0303tta ka erinevatest to\u0308o\u0308tubadest. Just ka\u0308sito\u0308o\u0308ringides saab selles mo\u0303isas iga na\u0308dal osaleda.\nEsimese asjana proovisime su\u0308u\u0308teroose teha. Kui ahi on olemas, ku\u0308u\u0308nlaja\u0308a\u0308ke ka tekib ja munad tulevad enamasti pappkarbis koju, sai Katrin Grichini ka\u0308e all o\u0303ppida oskust, mida edaspidigi vaja la\u0308heb. Su\u0308u\u0308teroosid said ku\u0308ll nii kenad, et kahju a\u0308ra po\u0303letadagi, kuid alati saab ju uued teha. Kohvikus sai kohaliku rahva enda valmistatud erinevate kookide, ku\u0308psiste ja salatite na\u0308ol kosutust.\nKui teised to\u0308o\u0308toad olid la\u0308bi ka\u0308idud ja keraamikaringis valminud esemete na\u0308itus mitu korda u\u0308le vaadatud, tegime jalutuska\u0308igu Kabala vahel. Ku\u0308sisin oma lastelt, mis oleks nende jaoks ko\u0303ige olulisem kodukoha valikul. Vanema jaoks oli muidugi ko\u0303ige olulisem kooli la\u0308hedus, noorem soovib, et kodu asuks ilusas kohas. Seda ilu on just neis va\u0308ikestest maakohtades palju. Iseku\u0308simus on elamise leidmine.\nPiirkonnajuht Anne Leht so\u0303naski, et maju veel mu\u0308u\u0308giks leiab, kuid kortereid pole. U\u0308u\u0308rida pole u\u0308ldse midagi ja mu\u0308u\u0308giks on va\u0308he. Kui aga noor pere linnast maale tuleb, on esmalt mo\u0303istlik korter u\u0308u\u0308rida ja paar aastat vaadata, kas see paik u\u0308ldse sobib. Majade suhtes aga olevat sealkandis lausa kaks tahtjat, kes kohe sinna piirkonda elama asuks, kui autentse rehielamu leiaks. Elamisvo\u0303imaluste vastu tunti maal elamise pa\u0308eval ka huvi, kuid to\u0308o\u0308kohtade vastu mitte, kuigi na\u0308iteks Violante Mo\u0308o\u0308bel otsib to\u0308o\u0308ka\u0308si."}, {"text_idx": "#000005", "text": "Keraamikaringi juhendas Janina Pa\u0308a\u0308dam. Tuli endalgi savikamakas ka\u0308tte vo\u0303tta ja sellest kauss teha. Savist esemeid meisterdas mitu last ja mo\u0303ned ta\u0308iskasvanud. Uudistajaid oli rohkemgi ja nii mo\u0303nigi andis lubaduse, et o\u0303ige pea tuleb ise ka saviringi.\nMaal elamise pa\u0308evaga oli aga u\u0308hendatud ka u\u0308ks teine oluline su\u0308ndmus Kabala mo\u0303isas. Just sealsamas keraamikatoas sai Kabala mo\u0303isa meene konkursi parima valimisel oma so\u0303na sekka o\u0308elda. Meeneteks olid Savitoa keraamiku valmistatud tassi ja taldriku komplektid, u\u0308ks ilusam kui teine. Enim ha\u0308a\u0308li saanud na\u0308idise ja\u0308rgi valmib kevadeks mo\u0303isale oma serviis. Serviisi valimine on Kabala ja Purku u\u0308hisprojekt, mida toetab Leader.\nKeset pa\u0308eva tundus, et va\u0308ga palju rahvast ei olegi mo\u0303isast la\u0308bi ka\u0308inud, aga suurem rahvamass saabus kella neljaks, mil toimus kontsert, kus esinesid Kabala segakoor ja Kabala lasteaed-po\u0303hikool. Kabala segakooril ta\u0308itub ja\u0308rgmisel aastal juba 30 aastat kooslaulmist. Kooriliikmeid on tulnud ja la\u0308inud, rohkem ku\u0308ll tulnud ja mo\u0303ni on ka algusest peale kooris olnud. Igast laulupeost on osa vo\u0303etud ja suur osa kontserdikavast koosneski erinevate laulupidude repertuaarist.\nKabala lasteaia-po\u0303hikooli o\u0303pilased esitasid ukuleledel popurrii erinevatest lugudest, lo\u0303petades sellesse pa\u0308eva ideaalselt sobiva looga \u201cKaugel ku\u0308las\u201d. Paari lauluga esines Rapla muusikakoolis o\u0303ppiv Eleri Rahuoja, kellel on va\u0308ga eriline ja ilus ha\u0308a\u0308l, nii et selle tu\u0308druku tegemistel tasub kindlasti pilku peal hoida.\nVeel enne u\u0308hist koogiso\u0308o\u0308mist sai Kabala rahvas aga ka endale Raplamaa Ku\u0308lade Liidu nimel Ivi Sargi ka\u0308est \u201cEV100 igas ku\u0308las\u201d ho\u0303bedase plaadi. See plaat pidi minema ka\u0308sito\u0308o\u0308toale, mis aga ei ole veel valmis. Eelmine aasta valmis mo\u0303isas aga savituba, kuhu see plaat ja\u0308a\u0308b senikauaks ootele."}, {"text_idx": "#000007", "text": "Va\u0308hemalt osalejad ja\u0308id Kabalas toimunud pa\u0308evaga rahule. Kuigi kinnisvara tutvustamine ja jagamine va\u0308ga ha\u0308sti va\u0308lja ei tulnud, sai enda tegemisi tutvustada ka kohalikele elanikele.\nKatrin Grichin, kes on u\u0308ks MTU\u0308 Kappeli Ku\u0308lad eestvedajatest, arvas, et ettevo\u0303tmine iseenesest oli tore, kuid ku\u0308lastus ja\u0308i tagasihoidlikuks, vaid neli inimest olid Grichini jaoks vo\u0303o\u0303rad. \u201cKui tahta maal elamist propageerida, tuleb lihtsalt seda pa\u0308eva edasi korraldada ja rohkem sellest ra\u0308a\u0308kida,\u201d lisas Grichin.\nRaikku\u0308la piirkonnas pani end Kabala mo\u0303isas kirja 74 inimest ja koolis, kus lo\u0303unaajal oli algklassilastele lo\u0303ikuspidu, 46 inimest. Purkus ka\u0308is 43 inimest ja ko\u0303ige enam selle piirkonna ku\u0308lastajaid oli Lipal \u2013 70. Ilmselt oli ka neid, kes end kirja ei pannud. Maakonnapiiridest va\u0308ljastpoolt tulijaid oli vo\u0303rdlemisi va\u0308he, enamik ku\u0308lastajaid oli ikka piirkonnaga kuidagi seotud, kas neil on siin maakodu vo\u0303i on kohalike inimeste so\u0303brad.\nPiirkonnajuhi Anne Lehe arvates on maal elamise pa\u0308ev iseenesest hea algatus. \u201cSee annab meile, siin kohapeal elavatele inimestele parema vo\u0303imaluse oma eluolu tutvustada. Tegemist oli ku\u0308ll u\u0308leskutse ja projektiga, kuid igal kogukonnal olid vabad ka\u0308ed ise asja korraldada. Sel pa\u0308eval toimus ju va\u0308ga erinevaid su\u0308ndmusi. Kui kevadel Raikku\u0308la piirkonna kantidega maal elamise pa\u0308evast ra\u0308a\u0308kisin, tulid jah-so\u0303nad kiiresti. Ko\u0303ik kandid planeerisid ise oma tegevused. Me vo\u0303tsimegi seda nii, et teeme iseendale toreda pa\u0308eva, kuhu on oodatud ka ku\u0308lalised. See pani inimesed koos tegutsema, mo\u0303tlema, planeerima ja siis laupa\u0308eval koos ka seda ko\u0303ike nautima. Usun, et seda pa\u0308eva peaks ikka veel korraldama,\u201d ra\u0308a\u0308kis Leht.\nPiirkonnajuhi so\u0303nul tuleb nu\u0308u\u0308d aasta otsa keskenduda kohapeal elavatele inimestele ja nende heaolule. \u201eTeeme teed korda, pakume kvaliteetseid teenuseid, teeme kohtade peal ka\u0308sito\u0308o\u0308d ja kultuuri. Uurime oma piirkonna ettevo\u0303tjatelt, kuidas saab KOV neile toeks ja/vo\u0303i partneriks olla. Aasta pa\u0308rast, kui tuleb ja\u0308lle maal elamise pa\u0308ev, kutsub iga kohapeal elav inimene endale ku\u0308lla oma tuttava, kes vo\u0303iks kaaluda elukohavahetust vo\u0303i soovib laiemat pilti maaelust. Siis meil on, mida na\u0308idata ja mille u\u0308le ro\u0303o\u0303mustada. Me peame korraldama maal elavate inimeste elamise nii, et nemad ja nende lapsed saaksid ja tahaksid siia elama ja\u0308a\u0308da, tagasi tuua on oluliselt keerulisem.\u201d\nKokku ku\u0308lastas sel pa\u0308eval omavalitsuste asutusi, ku\u0308lamaju, ettevo\u0303tteid ja su\u0308ndmusi ligi 17 000 inimest 36 omavalitsuses. Pa\u0308eva korraldanud Eesti Ku\u0308laliikumine Kodukant pressiteates on Kodukandi juhatuse liige Krista Habakukk ma\u0308rkinud, et mida suuremalt omavalitsus ise pa\u0308eva korraldamise ja teavituse ka\u0308sile vo\u0303ttis, seda rohkem jo\u0303udis sinna ka ku\u0308lastajaid. Ja mida uhkem kogukond enda elu u\u0308le on, seda rohkem uusi inimesi to\u0303mbab ta ka ligi."}, {"text_idx": "#000010", "text": "Maal elamise pa\u0308ev pu\u0308stitas osalejate rekordi"}, {"text_idx": "#000012", "text": "Vanad taluto\u0308o\u0308d ja nunnud loomad"}, {"text_idx": "#000013", "text": "Maal elamise pa\u0308ev to\u0303i esile sa\u0308rasilmsete maainimeste u\u0308histegemised"}]